91-årige Edvard Ammitzbøll er en glad mand i disse dage. I 1944 styrtede et tysk krigsfly af typen Junkers Ju 88G ifølge den tidligere erhvervsfisker ned i Hald Sø ved Viborg, og det ser nu endelig ud til, at historien kan blive bekræftet.

- Vi har fundet to aflange objekter, og de kan godt være fra et fly, fortæller arkivleder Dan Ersted Møller fra Viborg Museum til TV 2, men tilføjer, at det er for tidligt at sige med sikkerhed.

Med hjælp fra Nordjyllands Kystmuseums marinarkæologer og sonarudstyr fandt Viborg Museum mandag det mulige flyvrag, og de skal nu analysere billederne fra søen, inden de beslutter, om der skal sendes dykkere ned for at undersøge fundene nærmere, fortæller arkivlederen.

Der kan være bomber

Hvis det besluttes at sende dykkere ned for at undersøge objekterne, skal museet først skaffe de finansielle midler og derefter hjælp fra militæret, siger Dan Ersted Møller og forklarer:

- Der kan jo være bomber, hvis det er et militærfly, så vi skal have fat i militæret, når vi dykker på det.

- Kunne høre flyet havde problemer

Historien om, at et tysk krigsfly skulle være styrtet ned i Hald Sø, er sejlivet, og ifølge Viborg Museum blev flystyrtet allerede delvist bekræftet i 1947 - og siden er der flere gange berettet om mulige fund i den dybe sø.

Men helt bekræftet er det aldrig blevet, selvom Edvard Ammitzbøll aldrig har været i tvivl om, hvad der skete for 71 år siden.

Junkers Ju 88G Foto: Bundesarchiv

- Man kunne tydeligt høre, at flyet havde problemer, fordi han havde udsættende motor. Det var ligesom, at motoren stoppede og sprang i gang igen, men det gik jo lynhurtigt, fortæller han til TV Midt-Vest.

Edvard Ammitzbøll fulgte mandagen igennem eftersøgningen på Hald Sø sammen med sin bror på 84 år,og han var lettet, da han hørte meldingen om fundet af de to objekter i søen.

- Det er dejligt ligesom at få rundet den historie af. Og det havde jo været en katastrofe, hvis flyet ikke havde været der, griner Edvard Ammitzbøll.

91-årige Edvard Amnitzbøl var en stor hjælp ved eftersøgningen på Hald Sø. Foto: TV Midt-Vest

En stor hjælp ved eftersøgningen

Den 91-årige pensionist fra Birgittelyst var en stor hjælp ved eftersøgningen af krigsflyet, fortæller marinarkæolog Kasper Sparvath:

- Han er med til at indsnævre søgefeltet, fordi selvom søen ikke er verdens største, så er det stadigvæk svært (at søge efter vraget, red.).

Se optagelser fra eftersøgningen på Hald Sø i videoen øverst i artiklen.